**Príprava a zadanie na seminár z predmetu Obchodné právo III., LS**

*Príprava študenta na seminár spočíva v naštudovaní prednášky a príslušnej časti zákona a odporúčanej literatúry k téme, ktorá má byť precvičená daný týždeň podľa uverejnených Syláb k predmetu. Okrem iného sa žiada, aby bol študent náležite pripravený odpovedať na nasledovné otázky, príp. sa oboznámil s argumentáciou súdu v rozhodnutiach, ktoré má za úlohu naštudovať.*

Téme: Teória obchodných záväzkov: Obchodno-záväzkové vzťahy

* Aké sú dôvody vzniku obchodných záväzkov? O ktoré ustanovenie sa opiera Vaše tvrdenie?
* Prečo je dôležité vedieť, či určitý záväzkový vzťah spadá pod § 261 alebo § 262 OBZ? Môžu si podnikatelia medzi sebou vylúčiť aplikáciou § 261 OBZ?
* Môže strana obchodnoprávnej zmluvy od zmluvy odstúpiť z dôvodu, že ju uzatvorila v tiesni za nápadne nevýhodných podmienok? Prečo?
* Môžu sa dve fyzické osoby – nepodnikatelia – pri uzatváraní kúpnej zmluvy, predmetom ktorej je hnuteľná vec dohodnúť, že sa bude spravovať ustanoveniami OBZ? Aké následky by mala dohoda, ktorou by sa tieto osoby dohodli tak, že len zodpovednosť za vady a nároky z vád sa budú spravovať Obchodným zákonníkom?
* Môže sa tretia strana domáhať zrušenia dohody nepodnikateľov o nadobudnutí vlastníckeho práva k hnuteľnej veci, ktorej je vlastníkom a tieto strany si zvolili právny režim podľa OBZ?
* Pouvažujte nad rozsahom pôsobnosti Obchodného zákonníka vo vzťahu k mimozmluvným záväzkovým vzťahom. Preštudujte
* **Rozsudok NS SR sp. zn. 3 M Cdo 40/2012 z 27.4.2015**
* **Uznesenie NS SR sp. zn. 3 Obdo 68/2013 z 28.1.2014**

Sústreďte sa na výklad § 261 ObchZ, ktorý ponúkol najvyšší súd. V čom je podobný a v čom sa líši prístup najvyššieho súdu v týchto dvoch rozhodnutiach? Samotné meritum veci ani procesnoprávne otázky nie sú nateraz podstatné.

**Príklady:**

1. Podnikateľ pán Kováč podniká v oblasti automobilového priemyslu. Ráno cestou do práce zistí, že mu niekto zlomil stierač na aute, a preto zájde do predajne „Automobilové súčiastky“ a kúpi novú sadu stieračov. Podľa ktorého právneho predpisu bola uzatvorená kúpna zmluva? Prečo? Od čoho by závisel výsledok?
2. Ktorý právny predpis sa bude aplikovať na právny vzťah medzi podnikateľom p. Malým a podnikateľom p. Veľkým, ktorí uzavreli zmluvu o nájme prístroja na výrobu kovových magnetiek?
3. Syn, živnostník – stolár, objedná od spoločnosti Stavbyt, s.r.o. rekonštrukciu domu, ktorý vlastní a v ktorom býva jeho matka, učiteľka na dôchodku a odkáže spoločnosti, nech plnia jej pokyny, že on im to zaplatí. Je vzťah matky a spoločnosti Stavbyt, s.r.o. obchodným záväzkom?
4. Spoločnosť KNIHA s.r.o. uzavrela s BANKOU, a.s. úverovú zmluvu. Táto úverová zmluva bola zabezpečená ručiteľským záväzkom podnikateľa Jána Nováka - kníhkupec, ktorý sa nachádzal v samotnej zmluve. Ručiteľ ho vlastnoručne podpísal a zaviazal sa splatiť úver v prípade jeho nesplatenia spoločnosťou KNIHA s.r.o. Ručiteľské vyhlásenie bolo urobené s odkazom na ustanovenie § 546 a nasl. Občianskeho zákonníka.
	1. Ktorý právny predpis sa použije na úverovú zmluvu?
	2. Mohli by sa veriteľ a dlžník dohodnúť, ktorý právny predpis sa použije?
	3. Zmenila by sa situácia, ak by BANKA, a.s. poskytla úver fyzickej osobe?
	4. Ktorý právny predpis sa bude vzťahovať na ručenie podnikateľa Jána Nováka - kníhkupca? Má nejaký vplyv odkaz na ustanovenie § 546 Občianskeho zákonníka?
	5. Zmenila by sa situácia, ak by ručil Ján Novák ako fyzická osoba nepodnikateľ?

Pozri k tomu **Uznesenie I. ÚS 402/2013, príp. Rozsudok NSSR 3 Cdo 87/2017 z 14.9.2017**